钦定古今图书集成/明伦汇编/官常典/第388卷 > 崔颐正
## 钦定古今图书集成/明伦汇编/官常典/第388卷 > 崔颐正

按《宋史》本传：“颐正，开封封丘人。与弟偓、佺并举进士，
明经术。颐正，雍熙中为高密尉，秩满，国子祭酒孔维
荐之，以为国学直讲，迁殿中丞。太宗召见，令说《庄子》
一篇，赐钱五万。判监李至上言，本监先校定诸经音
疏，其间文字讹谬尚多，深虑未副仁君好古诲人之
意也。”盖前所遣官多专经之士，或通《春秋》者，未习《礼
记》，或习《周易》者，不通《尚书》。至于旁引经史，皆非素所
传习，以是之故，未得周详。伏见国子博士杜镐、直讲
崔颐正、孙奭，皆苦心强学，博贯《九经》，问义质疑，有所
依据。望令重加刊正，冀除舛谬。从之。咸平初，又有学
究刘可名言诸经版本多舛误，真宗命择官详正，因
访达经义者至，方参知正事。以颐正对，曰：“朕宫中无
事，乐闻讲诵。”翌日，召颐正于苑中说《尚书大禹谟》，赐
以牙绯。自是日令赴御书院待对，说《尚书》至十卷。颐
正年老，步趋艰蹇，表求致仕，上命坐，问恤甚至，赐器
币，听以本官致仕。仍充直讲，改国子博士。三年，卒，年
七十九。